On jätkuvalt 25. märts ja kohalik kell näitab 21:13. Vaatasime Eesti uudised ja saabunud  e-kirjad üle ja läheme varsti pakkima. Homme alustame võimalikult vara, et hommiku vaiksemaid tuuli ära kasutada. Täna on terve päeva olnud paras maru. Sain videosse isegi väikse tornaado, mis läbi turuplatsi pühkis. Pöördumatut paha küll ei juhtunud, inimestel vaid silmad ja jäätised liiva täis, kuid kui selline rattaga sõites vastu tuleb, on võimalik ka tagurpidi sõitmist harjutada.  Kõrgmäestik on naljakas: arvasime mõlemad Mardiga, et kui Lhasa 3600 m üle merepinna pluss tee siia Shigatsesse (3900 m) on  seljataga, oleme täiesti harjunud. Eile polnud midagi, aga täna oleme paar korda ikka kõvasti sisse hinganud.  Vaba päev, mille endile täna lubasime, tuleb kindlasti kasuks. Kellel huvi faktide vastu, siis 280 km on seniseks läbitud ja ca 800 Kathmanduni jäänud. Praegu käibki justkui kahtepidi arvestus: meie trip Lhasast Kathmandusse ja teine osa reisist Kathmandust Teherani. Teeme selle esimese otsa ära ja siis pöörame uue lehekülje. Lihtsam kolmandik esimesest osast on seljataga, nüüd tuleb veel  need kaks, pisut raskemat kolmandikku vastu pidada ja siis on Kathmandu ootamas meid temperatuuriga +27 C ja paari-kolme vaba päevaga järjest.  Vahemärkusena väike kommentaar meie hotelli kohta, kus ööbime: lux! Peremees laulab karaoket teist päeva järjest, kusjuures sama, hiinakeelset, pisut kurve kõlaga laulukest; lapsed harjutavad meie ukse pihta hommikuti jalgpalli, seega äratuskella pole vaja ja tagatipuks marssis meie tuppa hommikul sisse paraad hiina hotellitöötajaid, kelle möödapääsmatuks  kohustuseks oli naeru kihistades meie toa tagaseisas olevast kapist mingeid esemeid välja transportida.  Siiras ja vahetu.  Aga arvake ära, kellel läks esimesena tagarehv puruks…?  Ok, kõlab pisut pahurana, aga tegelikult olen ma päris õnnelik olles sellel teel. Nagu õhtusöögilauas kohatud ameeriklane Ben'gi ütles, pead teinekord natuke eemale saama selleks, et õppima tundma ennast ja hindama olukordi enda ümber. Nii saad aru, mis on su jaoks tegelikult tähtis.  Liigume nüüd määramata ajaks  internetist eemale, seega ei oska ennustada, millal jälle juttu jätkata saan. Kui uuesti eetris oleme, olen ehk juba maailma kõrgeimat mägegi näinud, kui head vaimud meid soosivad.